ደባርቅ ከተማ አስተዳደር በዩኒቨርሲቲው አካባቢ ለሱስ አጋላጭ የሆኑ ምርቶችን በሚሸጡ አካላት ላይ ክትትል እያደረገ መሆኑን ገለጸ፡፡
ባሕር ዳር፡ ጥቅምት 14/2012 ዓ.ም (አብመድ) የደባርቅ ዩኒቨርሲቲ የተቀበላቸውን ተማሪዎች እንደ ወላጅ ሆኖ ከሱስ አምጭ ዕፆች ለመጠበቅ እየሠራ መሆኑን አመለከተ፡፡ የከተማ አስተዳደሩ የሚመለከታቸው አካላትም የዩኒቨርሲቲውን አካባቢ የንግድ እንቅስቃሴ በተለዬ ሁኔታ እየተከታተሉ እንደሆነ አስታውቀዋል፡፡የዩኒቨርሲቲው መከፈት ለአካባቢው ማኅበረሰብ ማኅበራዊ እና ኢኮኖሚያዊ ጥቅሞችን ያስገኘ ቢሆንም ከቅርብ ጊዜ ወዲህ ከአካባቢው ማኅበረሰብ ባሕል ያፈነገጡና ከዚህ ቀደም በስፋት ያልተለመዱ በጥብቅ የሚከለከሉ ድርጊቶች እየተከናወኑ ነው፡፡ በአካባቢው ማኅበረሰብ እምብዛም ያልተለመዱ እና የሕዝቡን እሴት የሚሸረሽሩ ነገሮች እንደ አዲስ ብቅ ማለታቸውም የአካባቢውን ማኅበረሰብ አሳስቧል፡፡ በዩኒቨርሲቲው አቅራቢያ ጫት የሚያስቅሙ፣ መጠጥ የሚሸጡ እና ሽሻ የሚያስጠቅሙ አካላት መኖራቸውን በአካባቢው የሚኖሩ ግለሰቦች ለአብመድ ተናግረዋል፡፡